text: Politisk krav til skoler i Vejle 
  23 april 2012 kl. 14.52
  Det Radikale Venstre i Vejle kræver politisk handling for Nørremarksskolen med mange to-sprogede elever.  
   
  Radikale Venstre vil derfor nu undersøge mulighederne for fælles skoledistrikter mellem Nørremarksskolen, Kirkebakkeskolen og Hældagerskolen for at få en anden og mere ligelig fordeling af elever.
  
  71 procent to-sprogede
  I dag mandag besøgte byrådsmedlem Torben Elsig-Pedersen og folketingsmedlem Lotte Rod Nørremarkskolen.
  De to mener, at problemerne med de mange to-sprogede elever samlet på én skole, ikke umiddelbart bliver løst i den nærmeste fremtid. For i de kommende børnehaveklasser er der 71 pct. to-sprogede elever.
  
  Lær af de københavnske skoler
  - Det er vigtigt, at alle vores skoler er gode skoler, hvor forældre har lyst til at sende deres børn hen. Jeg vil opfordre til, at man lærer af de skoler i København, hvor man med målrettede kampagner i børnehaven har fået forældrene til at kigge hinanden i øjnene og sige: Vi sender vores børn på den lokale skole, siger Lotte Rod.
  